I takt med at befolkningen - og andelen af ældre - vokser, kommer der til at mangle 7,5 mia. kroner i regeringens plan til offentlig velfærd frem mod 2025. Det viser tal fra Finansministeriet.

I sin 2025-plan afsætter regeringen 22,5 mia. kroner til offentlig velfærd. Men i et svar til Folketinget fra Finansministeriet fremgår det, at udgifterne til det offentlige forbrug, som følge af befolkningsudviklingen, løber op i 30 mia. kroner. Altså en forskel på 7,5 mia. kroner.

Der vil selvfølgelig være nogle muligheder for at, kan man sige, have nogle stordriftsfordele jacob jensen, venstre

Venstres finansordfører, Jacob Jensen, erkender regnestykket, men forventer at kunne finde de syv mia. kroner til offentlig velfærd på effektivisering og ny teknologi: Udgifterne til ældrepleje vil i det hele taget være lavere i fremtiden.

- Der vil selvfølgelig være nogle muligheder for at, kan man sige, have nogle stordriftsfordele; faste udgifter til ældrecentre og andre ting, som bliver delt ud over et større antal ældre. Og dermed får man en mindre udgift per ældre i gennemsnit, siger Jacob Jensen.

Desuden skal den offentlige sektor udvikles, de ansatte skal blive dygtigere, og ny teknologi skal bidrage til at bringe udgifterne ned.

Læs også : 2025-plan: Færre offentligt ansatte til flere ældre

- Heldigvis er det også sådan, at de ældre der kommer i de kommende år er friskere og mere raske, end vi har set tidligere. Så derfor vil deres krav og behov for ældrepleje og sundhedspleje med videre ikke være det sammen som en tilsvarende generation for 10-15 år siden, siger Jacob Jensen.

SF: Det er at stikke folk blår i øjnene

Men den udlægning er ifølge SF's formand, Pia Olsen Dyhr, at stikke befolkningen blår i øjnene.

- Finansministeriet erkender her (i svaret til Folketinget, red.), at regeringens 2025-plan kommer til at betyde ringere velfærd i Danmark, siger Pia Olsen Dyhr.

SF-formanden tror ikke på, at det er muligt at finde 7,5 mia. kroner alene på effektiviseringer.

- Det er rigtig mange penge, hvis vi gerne vil beholde det nuværende velfærdsniveau i vores vuggestuer, på vores plejehjem og på hospitalerne, siger Pia Olsen Dyhr.

Venstres finansordfører minder om, at den tidligere S-R-SF-regering med Bjarne Corydon som finansminister ville 'modernisere' den offentlige sektor med 12 mia. kroner frem mod 2020 med vækstplanen fra 2013.